Πύργος 08-01-2016 Α.Π.: 22

**ΔΕΛΤΙΟ ΤΥΠΟΥ - ΑΠΟΡΡΙΜΜΑΤΑ**

Με έκπληξη πληροφορηθήκαμε ότι η Δημοτική αρχή προτίθεται να κλείσει τα σχολεία για λόγους υγείας, εξαιτίας της παρατεταμένης συσσώρευσης των απορριμμάτων έξω από αυτά, αλλά και στις γειτονιές του Δήμου Πύργου. Η έκπληξή μας οφείλεται στο όψιμο ενδιαφέρον κάποιων για τους μαθητές των σχολείων, όταν επί τρία συναπτά έτη βρισκόμαστε αντιμέτωποι με τόνους απορριμμάτων καθημερινά και όταν ο Σύλλογός μας από την αρχή του προβλήματος και επανειλημμένα έθετε ως πρωταρχικό θέμα το θέμα της δημόσιας υγείας και της άμεσης αποκομιδής των απορριμμάτων .

Μήπως όμως η «απειλή» του κλεισίματος των σχολείων, πέρα από μέτρο πίεσης στην Πολιτεία, αποτελεί και μία έμμεση παραδοχή αδυναμίας, αλλά και περαιτέρω παραμονής των απορριμμάτων στην πόλη;

H βασική μας ανησυχία ήταν και είναι ο κίνδυνος για τη δημόσια υγεία και η προάσπισή της. ΄Οποιοι εκ των φορέων θέλουν πραγματικά άμεσα την αποκομιδή των απορριμμάτων (συμπεριλαμβανομένης της Δημοτικής αρχής αλλά και των εκλεγμένων Βουλευτών του) ας ενώσουν την φωνή και τη δράση τους με τους πολίτες και τους επιστημονικούς φορείς, για να διεκδικήσουμε όλοι μαζί από την κυβέρνηση άμεση λύση, διαφορετικά θα βρεθούμε κάποια στιγμή σε δυσάρεστες και τραγικές καταστάσεις όσον αφορά στην υγεία των κατοίκων του Δήμου μας.

Θα πούμε ακόμα ότι η υπομονή μας έχει εξαντληθεί προ πολλού , ότι δεν δεχόμαστε άλλη κοροϊδία από όπου κι αν προέρχεται αυτή, αλλά και ότι η Πολιτεία οφείλει άμεσα να δώσει λύση εδώ και τώρα.

Το απαιτούν οι πολίτες, οι φορείς αλλά και η αξιοπρέπεια και ο πολιτισμός μας.

Για το Διοικητικό Συμβούλιο

Ο Πρόεδρος Ο Γεν. Γραμματέας

Νίκος Κατσαρός Χρήστος Γιαννικούλης